钦定古今图书集成/明伦汇编/官常典/第311卷 > 古朴
## 钦定古今图书集成/明伦汇编/官常典/第311卷 > 古朴

按《明外史》本传：“朴字文质，陈人。洪武中，举于乡，为太学生。奉命清理郡县田赋、图籍。父丧归，服阕，隶五军
断事理刑。自陈家贫，愿得禄养母。帝嘉之，除工部营
缮主事，迎母养京师。母殁，官给舟归葬。服阕，改兵部
职方主事，迁武选员外郎、郎中。建文三年，擢兵部右
侍郎。成祖称帝，改户部右侍郎，转左。永乐二年，朴奏
‘先奉诏，令江西、湖广及苏、松诸府输粮北京。今闻并
患水潦，转运艰难，而北京诸郡岁幸丰，宜发钞命有
司增价收籴，减南方运’。”从之。营建北京，命采木江西，
以恤民，见褒。车驾北巡，侍皇太子监国，命权吏、兵二
部及詹事府事。终成祖世，佐户部。仁宗即位，改南京
通政使。寻就拜户部尚书，出督畿内田赋。师逵病，命
朴代之。宣德三年卒于官。初，户部主事刘良不检，朴
考其绩，下良，乞中贵人求上考。朴不可。良遂诬奏朴
罪，朴就逮。成祖察其诬，得释。他日，吏部奏予良诰。仁
宗曰：“此人素无行，且尝诬大臣。”遂不与诰。良后果以
赃败。朴在朝三十馀年，自郎署至尚书，确然有守，不
通干请。卒之日，家无馀资，然畏慎逊事，见弊不能革，
时论少之。